Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 986/12/8807	Michalovce, 5.3.2013
EEČ : 2-66-35-2013

U Z N E S E N I E

Trestná vec:	obvinený XXXXX 
Zločin:	Sexuálne zneužívanie podľa § 201 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 22.08.2012 v nočných hodinách, v rodinnom dome č. 6 v obci Kiršovská Liesková - Križany, okres Michalovce, vykonal bez použitia násilia súlož s mal. XXXXX, a to aj napriek tomu, že  mal  vedomosť o tom, že maloletá nedovŕšila 15. rok svojho  života, pričom podľa lekárskej správy zo dňa 04.10.2012 bolo u maloletej potvrdené tehotenstvo v 7. týždni gravidity
lebo nie je tento skutok trestným činom a nie je dôvod na postúpenie veci
Odôvodnenie:
	Vyšetrovateľ PZ, Okresného riaditeľstva PZ, Odbor kriminálnej polície Michalovce uznesením pod ČVS: XXXXX zo dňa 16.11.2012 začal trestné stíhanie a súčasne vzniesol obvinenie XXXXX za zločin sexuálneho zneužívania podľa § 201 ods. 1 Tr. zákona.
	Trestnej činnosti sa mal dopustiť tak, ako je to uvedené vo výrokovej časti tohto uznesenia.
	Vyšetrovateľ PZ dňa 04.03.2013 predložil tunajšej prokuratúre vyšetrovací spis spoločne s návrhom na zastavenie trestného stíhania podľa § 215 ods. 1 písm. b) Tr. poriadku.
 	XXXXX k veci uviedol, že je pravdou, že s maloletou mal pohlavný styk v dome svojich rodičov, so súhlasom maloletej, bez použitia násilia. Predpokladal, že maloletá má 15 rokov, nakoľko mu hovorila, že chodí do školy, no on si nemyslel, že do Základnej. Ďalej sa jej na vek nepýtal. K pohlavnému styku došlo len jedenkrát a maloletá ostala tehotná. Svojho konania ľutuje. 
	K veci vypovedal svedok osoba mladšia ako 15 rokov XXXXX, ktorá k veci uviedla, že je pravdou, že mala s obvineným pohlavný styk. Hneď ako sa s obvineným zoznámili, tak sa jej pýtal koľko má rokov, pričom ona mu povedala, že má 16 rokov a o deň neskôr sa opravila a povedala mu, že už má 15 rokov. 
	Na naplnenie skutkovej podstaty zločinu sexuálneho zneužívania podľa § 201 ods. 1 Tr. zákona sa vyžaduje, aby páchateľ vykonal súlož s osobou mladšou ako 15 rokov. Z hľadiska subjektívnej stránky ide o úmyselný trestný čin a úmysel sa musí vzťahovať aj na to, že predmetom útoku musí byť osoba mladšia ako 15 rokov, pričom postačuje aj úmysel eventuálny. 
Z vykonaného vyšetrovania a z dôkazov zhromaždených vo vyšetrovacom spisu mám za to, že obvinený nenaplnil svojím konaním znaky skutkovej podstaty zločinu sexuálneho zneužívania podľa § 201 ods. 1 Tr. zák., čo vyplýva z výpovede obvineného a najmä maloletej, ktorá jednoznačne uviedla, že obvinenému povedala, že má 16 rokov, pričom deň neskôr tento svoj vek opravila na 15 rokov, teda obvineného uviedla do omylu v otázke svojho veku. 
Vzhľadom na tieto skutočnosti, na základe návrhu vyšetrovateľa PZ na zastavenie trestného stíhania, bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie obv. XXXXX som podľa § 215 ods. 1 písm. b) Tr. poriadku zastavil, nakoľko nie je tento skutok trestným činom a nie je dôvod na postúpenie veci.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Jozef
prokurátor